**М О Т И В И**

**за разработване на проекта на Наредба за организиране на движението по пътищата с пътни светофари**

1. **Причини, които налагат приемането на нормативния акт**

На основание чл. 14, ал. 1 от Закона за движението по пътищата (ЗДвП), в редакцията ДВ, бр. 20 от 1999 г., министърът на регионалното развитие и благоустройството съгласувано с министъра на вътрешните работи и министъра на транспорта и съобщенията е издал Наредба № 17 от 23.07.2001 г. за регулиране на движението по пътищата със светлинни сигнали (Наредба № 17 от 2001 г.), обн., ДВ, бр. 72 от 2001 г.

Със Закон за изменение и допълнение на Закона за движението по пътищата (ДВ, бр. 60 от 2020 г.) разпоредбата на чл. 14, ал. 1 е изменена, като законодателят е възложил министърът на регионалното развитие и благоустройството съгласувано с министъра на вътрешните работи и министъра на транспорта и съобщенията да определят с наредби условията и реда за използване на пътните светофари, пътните знаци, пътната маркировка и другите средства за сигнализиране при организиране на движението по пътищата, отворени за обществено ползване.

С проекта на нормативния акт се определят условията, редът, местоположението, начинът за поставяне и изискванията към пътните светофари при организиране на движението по пътищата, отворени за обществено ползване, видовете светлинни сигнали, които се използват за регулиране движението на пътните превозни средства и на пешеходците, както и продължителността на междинните времена, преходните интервали, разрешителните сигнали и цикълът на светофарните уредби.

С проекта на наредба се прецизират, изменят и допълват текстове с оглед осигуряване на съвременни условия за прилагането на пътните светофари, обобщаване на изисквания, заложени в различни нормативни актове и постигане на по-висока безопасност на движението по пътищата. Проектът актуализира референции към други нормативни актове, с цел отстраняване на несъответствия, възникнали при тяхното изменение и допълнение.

С проекта на Наредба за организиране на движението по пътищата с пътни светофари се:

* определя единен размер и вид на трисекционния пътен светофар за регулиране на движението на велосипедисти. По-малкият диаметър, определен за светофарните секции на светофарите за регулиране на движението на велосипедисти, ще намали възможностите за объркване на шофьорите при възприемане на светлинните сигнали;

- създава възможност за комбинирано регулиране на пешеходци и велосипедисти, с оглед редуциране на евентуалния брой на използваните светофари;

- въвежда допълнителни светлинни секции с мигаща жълта светлина за повишаване на вниманието на водачите, при извършване на ляв завой и при извършване на десен завой, когато трябва да пропуснат друг участник в движението (при пресичане на трамвайна, велосипедна и/или пешеходна инфраструктура);

- въвежда изисквания, които улесняват използването на бутоните за пресичане по дадено направление от хора със зрителни увреждания, като се създава възможност за предоставяне на допълнителна информация чрез тактилни знаци и/или брайлово писмо;

- определя височината на инсталиране, както и функционалностите на бутоните за пешеходци; включена е забрана за използването на зелен и червен цвят на светлината, излъчвана от бутоните, за да не предизвиква объркване на участниците в движението;

- въвежда изискване звуковият сигнал, придружаващ разрешителния сигнал за пресичане, да има различен звук и/или различна продължителност на звука и/или на паузата в различните посоки на пресичане, което ще доведе до по-добра ориентация на хората със зрителни увреждания при пресичане на кръстовище;

- създава възможност за подобряване на видимостта на светлинните сигнали на пътния светофар, като се допуска околовръстната ивица на контрастния екран да бъде оцветена освен в бял и в жълт цвят;

- определя изисквания към техническите средства, използвани за регулиране на движението със светлинни сигнали, които осигуряват използването на последните технологични подобрения;

- въвежда възможност стълбовете и конзолите, на които се монтират пътните светофари, както и средствата, използвани за закрепването им, да бъдат в жълт цвят, което подобрява тяхната видимост;

- регламентира възможността за управление на светофарните контролери от специализиран централизиран софтуер за управление, прилаган през последните години;

- актуализира критериите за въвеждане на отделна фаза за регулиране движението на пешеходците в кръстовище и за въвеждане на пешеходна фаза по заявка. Очакваният ефект е да се повиши пропускателната способност на кръстовищата за всички участници в движението;

- допълва с нов алгоритъм за определяне на необходимостта от въвеждане на отделен разрешителен сигнал за регулиране на движението на пътните превозни средства, завиващи наляво. Той определя ясен критерий за проектантите при вземане на решение за отделяне на левите завои в отделна фаза, базиран на статистика за пътнотранспортните произшествия и съотношението на конфликтните потоци на съответното кръстовище.

**2. Цели, които се поставят с приемането на нормативния акт**

С проекта на наредба се цели постигане на изискванията на чл. 14, ал. 1 от Закона за движението по пътищата, актуализиране на изискванията на нормативната уредба в съответствие с развитието на технологиите и осигуряване на по-добра организация на движението по пътищата при използване на светлинни сигнали за регулирането му.

1. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на наредба ще се подобри организацията на движението по пътищата и улиците при регулирането му със светлинни сигнали, ще се даде възможност за прилагане на съвременни технологии, както и да се уеднакви проектантската практика, с което ще се постигне повишаване на безопасността на движението по пътищата.

1. **Анализ за съответствие с правото на Европейския съюз.**

Изготвеният проект на наредба не въвежда изисквания на правото на Европейския съюз.